În prezent, cel mai mic venit brut oferit angajaților Lidl e, în medie, 3.500 de lei, adică 2.180 de lei net lunar, au spus pentru Economica.net oficialii companiei.

Lidl, parte a grupului Schwarz, oferă, din acest an, o serie de beneficii noi pentru salariați: o zi liberă cu ocazia zilei de naștere, o zi suplimentară de concediu pentru cei care au o vechime mai mare de cinci ani în companie, precum și creșteri ale sporurilor speciale.

Pentru anul financiar care va începe la 1 martie, Lidl vrea să investească un miliard de lei în România, sumă din care o parte se va duce către crearea a aproximativ 1.000 de noi locuri de muncă și extinderea pachetelor de compensații și beneficii pentru angajați, pe lângă extinderea rețelei de magazine.

Începând cu anul 2019, Lidl a introdus o treaptă suplimentară de salarizare pentru lucrătorii din magazine și depozite, astfel încât aceștia au parte de creșteri salariale garantate în primii patru ani de la angajare, în al patrulea an ajungând la un venit total de peste 4.700 lei brut lunar.

Din luna martie, Lidl dublează sporul pentru lucrul în zile de sărbătoare legală pentru toți angajații eligibili.

În prezent, Lidl are aproximativ 287.000 de angajați, dintre care peste 7.500 de salariați în România, unde retailer-ul german are peste 260 de magazine și cinci centre logistice.

Retailerul german Kaufand, parte din același grup cu Lidl, a anunțat recent că, începând cu 1 martie, venit minim brut oferit angajaților va crește la 3.650 de lei brut lunar, valoare în care intră și tichetele de masă, și sporurile primite de aceștia. De asemenea, compania a anunțat că va angaja anul acesta 1.000 de persoane. Economica.net a scris pe larg despre acest subiect aici.

loading...